1498 
E dist li fiz: ,,Par seint Hillarie, 
La veille fu de mal affeire. 
Estreit la cuvendreit gaiter 
Ke femme devereint ben garder." 
E dist li pere: ,,Nul gaiter 
Ne li purad valer un dener. 
De un bacheler en oi cunter 
Ke sa femme voleit garder. 
Au sajes home demaundat 
Cument garder il la purat. 
E li autre li dist sa reisun: 
,Fetes", dist il, ‚une meisun 
De bone pere e de morter; 
Fetes les mures haut lever, 
Si ke hume ne puisse passer 
Par dehors pur einz entrer! 
Un hus i fetes sulement, 
Un[e] fenestre ensement. 
Ta femme dedenz enfermez 
E vus meimes les clefs portez ... 
Cil s'en alat e femme prist, 
Le cunseil a sages home fist... 
Quant il cuchout, sun us fermat, 
Les clefs desuz sun chef mussat; 
Le matin kaunt il s'en alout, 
Le hus a fermer ne ubliout. 
Issi la quida ben garder; 
Mes tut ce ne li out mester. 
La femme soleit chescun jur 
Kaunt issu fu sun seignur, 
A la fenestre apuer 
E les trespassaunz regarder. 
Un jur i vint un juvenceus 
Ke mult par ert gent e beus: 
La dame tres bien le avisa 
E sun quer aprés i turna. 
Signe le fist de druërie, 
E cil ne la refusa mie; 
Taunt fist par signe e par semblant, 
Tut sunt en un de meintenant: 
Si ele pout, en cele nuit 
Averad sa joie e sun deduit. 
Quant sun seignur a meisun vint, 
La dame aukes murne se fist. 
Li sires ne la mescrut mie, 
Quidad ke ele fust emaladi[e]. 
Li produme esteit mut dolent, 
Kar il la amout mut tendrement. 
Issi [se] cuntint tut le jur, 
Au seir lui lessad sun dolur 
Quant le mal fu essuagé. 
Sun seignur en devint mut heité, 
Cil la enforca dunc de manger. 
Cele en fist aukes danger; 
Mes puis vet sa chere amendant 
E sun seignur mut reheitant. 
Taunt se entremist, tant s'eforca 
Ke sun seignur enivera. 
Kant fu cucheé, tost se endormi; 
E sa femme [ne se] mist en ubli: 
Cele tut suef se leva, 
Le[s] clefs desuz sun chef embla, 
Deferma le us, si s'en issi, 
lleukes truva sun ami. 
Firent a joie e a leisir 
Kant ke lur vint a pleisir. 
Issi se assembloent suvent 
A lur joie privement. 
La dame en us tuz jurs aveit 
Kant od sun ami parler voleit, 
Ke sun seignur bien eniveroit 
E puis mut suef le cuchout; 
Kant il esteit bien endormi, 
Dunc s'en alout a sun ami. 
Li sires a tard se purpensa 
E forement se esmerveila 
Pur quei ele out en talent 
De li eniverer si suvent. 
A une nuit ivere se fist 
E cucha cum il se dormist: 
E cele suef s'en leva 
E a sun ami s'en ala. 
E cil saut suz e le us ferma 
E puis en sun lit se cucha. 
E cele quant out bien demuré, 
Vint a le us, si le truva fermé; 
Dunc s'emaad forement, 
Merci li crie bonement, 
Priad e plorut tendrement; 
Mes tut cel ne li valut nient. 
E lui dist ke il mustreit 
As sez parenz e lur direit. 
Dunc dist ele ke, si il ne le lessat entrer, 
En le puz se lereit trebucher; 
Sa mort li sereit demandé 
E il en sereit apellé. 
Pur preer ne pur manacer 
Ne la lessa pas entrer. 
La femme ert pleine de veidie, 
Ja li frad estraunge boidie: 
Une g[r]osse pere levad, 
Eynz en le puz le trebucha 
Cum si ele meimes i chaist, 
E puis derere le us se mist. 
Li produme kaunt la noise oist, 
Quida ke sa femme en le puz chaist, 
Forement saili hors 
Saver si il put garir le cors. 
La femme pas ne se ublia: 
Entra eins, ele l'us ferma; 
A la fenestre se apuia 
E sun seignur par ileuc gueita. 
Mes li produme quant entendi 
Cument sa femme le out servi, 
Priat lui ke le us defermast; 
Tom. 
XLIX. 
